MPKS, MBKS sambut baik tiada bazar Ramadan, Gawai
ALEXANDRA LORNA KUCHING: Majlis Perbandaran Kota Samarahan (MPKS) menyambut baik keputusan
Kerajaan Persekutuan untuk tidak membenarkan sebarang konsep perniagaan
berkaitan bazar atau gerai Ramadan demi keselamatan dan kesihatan rakyat. Pengerusi MPKS Dato Peter Minos berkata, seperti Majlis Tempatan lain, MPKS
bertegas akan mematuhi arahan dan keputusan kerajaan. “Tahun ini ,kerajaan turut memutuskan tiada bazar Ramadan dan Gawai dianjurkan
dalam apa jua bentuk dan kita akan patuh dengan tindakan itu. “Ini adalah untuk kebaikan rakyat di negeri ini dalam kita membanteras
penularan wabak Covid-19 dan situasi yang kita alami sekarang adalah situasi
antara hidup dan mati,” katanya ketika ditemubual Utusan Sarawak, semalam. Pada 16 April, Menteri Kanan (Keselamatan) Datuk Seri Ismail Sabri Yaakob
berkata, sebarang konsep perniagaan termasuk dalam bentuk pandu lalu, tempah
dan ambil serta e-hailing tidak dibenarkan dalam tempoh Perintah Kawalan
Pergerakan (PKP) berkaitan bazar Ramadan. Minos menambah, setiap pihak perlu bersabar dan memahami situasi terkini
yang mana wabak ini benar-benar mengancam Malaysia dan rakyatnya. “Kita harus memandang perkara ini secara serius dan hendaklah
memainkan peranan dalam mengekang wabak ini daripada menular. “Oleh demikian, kita harus bersabar dan faham mengapa tiada bazar
Ramadan dan Gawai tahun ini serta tiada majlis yang lain,” katanya. Manakala, Majlis Bandaraya Kuching Selatan (MBKS) turut akur degann keputusan
tersebut.  Datuk Bandar MBKS, Dato Wee Hong Seng berkata, jika keputusan tersebut
adalah yang terbaik bagi melindungi keselamatan dan kesihatan rakyat, beliau
menyambut baik keputusan itu. “Bagi peniaga yang terjejas kerana sepatutnya berjual di Bazar Ramadan
ini, kita tunggu pula keputusan daripada kerajaan nanti,” katanya. 
See author's posts
